REGULAMENTUL (CE) NR. 1246/2007 AL COMISIEI
din 24 octombrie 2007
de modificare a Regulamentului (CE) nr. 2076/2005 în ceea ce privește prelungirea perioadei de tranziție acordată operatorilor din sectorul alimentar care importă ulei de pește destinat consumului uman
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 16,
întrucât:
(1)
Regulamentul (CE) nr. 853/2004 stabilește norme specifice privind igiena alimentelor de origine animală care trebuie aplicate de către operatorii din sectorul alimentar. Acest regulament prevede că operatorii din sectorul alimentar care produc ulei de pește destinat consumului uman trebuie să respecte dispozițiile relevante din anexa III.
(2)
Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. Acesta se aplică în cazul activităților și al persoanelor la care se aplică Regulamentul (CE) nr. 853/2004.
(3)
Articolul 7 alineatul (3) din Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a Regulamentelor (CE) nr. 853/2004 și (CE) nr. 854/2004 (3) prevede o derogare de la cerințele referitoare la uleiul de pește destinat consumului uman stabilite în partea E a capitolului III secțiunea VIII din anexa III la Regulamentul (CE) nr. 853/2004 pentru operatorii din sectorul alimentar, care le permite acestora să continue, până la 31 octombrie 2007, să importe ulei de pește de la unități aflate în țări terțe care au fost autorizate în acest scop, înainte de data intrării în vigoare a Regulamentului (CE) nr. 1664/2006 (4).
(4)
În plus, articolul 7 alineatul (4) din Regulamentul (CE) nr. 2076/2005 prevede o derogare de la anexa VI la Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (5), în cazul uleiului de pește pentru care a fost eliberat un certificat în conformitate cu normele naționale aplicabile înainte de data intrării în vigoare a Regulamentului (CE) nr. 2074/2005, completat și semnat în mod corespunzător înainte de 31 octombrie 2007, care poate fi importat în Comunitate până la 31 decembrie 2007.
(5)
În prezent, se pare că țările terțe nu se vor putea conforma cerințelor referitoare la uleiul de pește destinat consumului uman stabilite în anexa III la Regulamentul (CE) nr. 853/2004 până la 31 octombrie 2007. În ceea ce privește respectarea acestor cerințe, țările terțe se confruntă, în special, cu dificultăți de ordin practic legate de adaptarea condițiilor de prelucrare în cadrul unităților producătoare de ulei de pește. Având în vedere că importul de ulei de pește conform cerințelor actuale nu constituie un risc suplimentar pentru sănătatea umană și pentru a evita orice perturbare a schimburilor comerciale, este adecvat să se prelungească perioada de derogare cu un an. Derogarea prevăzută la articolul 7 alineatul (3) din Regulamentul (CE) nr. 2076/2005 ar trebui, prin urmare, prelungită până la 31 octombrie 2008.
(6)
Derogarea prevăzută la articolul 7 alineatul (4) litera (b) din Regulamentul (CE) nr. 2076/2005 ar trebui, de asemenea, prelungită până la 31 decembrie 2008, în cazul importurilor de ulei de pește către Comunitate, care sunt însoțite de certificatele corespunzătoare. De asemenea, aceste certificate trebuie completate și semnate în mod corespunzător înainte de 31 octombrie 2008.
(7)
Regulamentul (CE) nr. 2076/2005 ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Articolul 7 din Regulamentul (CE) nr. 2076/2005 se modifică după cum urmează:
1.
La alineatul (3), data de „31 octombrie 2007” se înlocuiește cu „31 octombrie 2008”.
2.
La alineatul (4), litera (b) se modifică după cum urmează:
(a)
data de „31 octombrie 2007” se înlocuiește cu „31 octombrie 2008”;
(b)
data de „31 decembrie 2007” se înlocuiește cu „31 decembrie 2008”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 octombrie 2007.